Luukse huise verkoop steeds soos soetkoek in die KaapFresnaye – luukse huis vir meer as R43,5 miljoen verkoop (Foto verskaf deur Seeff) Teen alle verwagtinge het die Covid-19-pandemie oënskynlik die verkope van luukse huise van meer as R20 miljoen tot R100 miljoen ŉ hupstoot gegee in Kaapstad, aldus die Seeff Property Group. Altesaam 160 eiendomme van meer as R20 miljoen is die afgelope twee jaar verkoop. Meer as die helfte van die eiendomme wat in 2022 verkoop is, het sowat R3 miljard se waarde gegenereer en daar is steeds ŉ paar maande in die jaar oor, het Seeff bygevoeg. Al agt van die luukse eiendomme op die Atlantiese kus was kopers van Gauteng. Daar is ook ŉ beduidende toename in internasionale kopers van Duitsland, die Verenigde Koninkryk, Finland, Frankryk en Oostenryk. “Dit is ŉ getuienis van Kaapstad se toenemende internasionale roem as ŉ gunstelingbestemming vir kopers,” sê Ross Levin, lisensiehouer vir Seeff Atlantiese kusgebied en die stadskom. “Die toename in direkte vlugte na Kaapstad sal ongetwyfeld ŉ verdere hupstoot wees vir belangstelling in eiendom in die stad. Dit is goeie nuus vir die plaaslike ekonomie.” Volgens New World Wealth is die hoogste getal trofeehuise in Kaapstad geleë en haal gemiddeld ook die hoogste pryse. Seeff het onlangs weer ŉ huis vir R72 miljoen in Bantry Bay verkoop. Die 398 m² woonstel in die luukse The Aurum is verkoop deur Adrian Mauerberger en Bryan Ginsburg. Dié transaksie haal ŉ nuwe rekord per vierkante meter, naamlik R180,905/m². Clifton het in Maart ŉ hoogtepunt van R165 468 per vierkante meter gehaal. Die vorige hoogste transaksie in Bantry Bay was R135 731/m² in April 2019 en R111 111/m² in die Waterfront in Mei 2019. Altesaam 80% van die trofeehuisverkope in Kaapstad was in Kampsbaai, Clifton, Bantry Bay, Fresnay en by die Waterfront. Tien eiendomme is ook in Oranjezicht en Higgovale in die stadskom verkoop. In Tamboerskloof het Seeff agt eiendomme verkoop teen rekordpryse van meer as R16 miljoen. Huise van meer as R50 miljoen is onder konstruksie. Trofeehuise van meer as R20 miljoen is ook in Constantia en Bishopscourt verkoop. Francois Venter, bemarkingspesialis vir Seeff Suidelike Voorstede, sê 35 huise ter waarde van meer as R20 miljoen is sedert die aanvang van 2021 in Constantia verkoop. In Bishopscourt is agt van dié eiendomme verkoop. Levin sê ŉ woonstel ter waarde van R50 miljoen by The Waterfront is aan ŉ koper van Oostenryk verkoop, ŉ Duitser het eiendom by The Waterclub in Granger Bay vir R24 miljoen aangeskaf en ŉ eenheid in Aquarius by Mouille Point is aan ŉ plaaslike koper vir R21,7 miljoen verkoop.